## Odluka Ustavnog suda Republike Hrvatske broj:U-IIIA-3394/2005 od 21. ožujka 2007.

### NN 40/2007 (18.4.2007.), Odluka Ustavnog suda Republike Hrvatske broj:U-IIIA-3394/2005 od 21. ožujka 2007.

# USTAVNI SUD REPUBLIKE HRVATSKE

**1369**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio A. Ć. iz G., na sjednici
održanoj 21. ožujka 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Starom Gradu dužan je donijeti odluku u predmetu koji se vodi
pred tim sudom pod brojem: P-169/99 (raniji broj: P-140/99) u najkraćem mogućem
roku, ali ne duljem od šest (6) mjeseci, računajući od prvog idućeg dana kada su
se stekli uvjeti za nastavak postupka.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst),
podnositelju ustavne tužbe A. Ć. iz G., otok H., određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 9.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositelj je 29. srpnja 2005. godine podnio ustavnu
tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 8. lipnja 1999. pred Općinskim sudom u Starom
Gradu tužbom P. Ć. iz Republike Slovenije protiv sedamdeset osam (78) tuženika,
među kojima i podnositelja, radi utvrđenja i činidbe.
U postupku su poduzete slijedeće radnje relevantne za odlučivanje o pravima i
obvezama podnositelja:
– rješenjem od 1. rujna 1999. sud je tuženima, koji su odsutni i nepoznata
boravišta, postavio privremenog zastupnika;
– podneskom od 14. listopada podnositelj je podnio pismeni odgovor na tužbu;
– na ročištu održanom 27. listopada 1999. sud je tužitelju naložio da u
određenom roku uredi tužbu;
– podneskom od 26. rujna 2000. tužitelj je podnio prijedlog za povrat u
prijašnje stanje, dok je podneskom od 26. veljače 2001. predložio produljenje
roka za dopunu tužbe;
– podneskom od 1. kolovoza 2001. tužitelj je dostavio dopunu tužbe;
– podneskom od 22. listopada 2004. podnositelj ustavne tužbe izvijestio je sud
da je tuženik A. Ć. u međuvremenu preminuo;
– rješenjem broj: P-169/99 od 23. rujna 2005. sud je zbog smrti tuženika A. Ć. i
J. Ć. utvrdio prekid postupka.
Na dan donošenja odluke Suda postupak je još uvijek bio u prekidu.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 8. lipnja 1999. pred Općinskim sudom u Starom
Gradu.
Ustavna tužba podnijeta je 29. srpnja 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao šest (6) godina, jedan (1) mjesec i dvadeset (20) dana.

4.2. POSTUPANJE NADLEŽNOG SUDA

Ustavni sud utvrđuje da se, u pravno relevantnom razdoblju, postupak vodio pred
sudom prvog stupnja, koji je od radnji relevant­nih za odlučivanje o pravima i
obvezama podnositelja, tuženima koji su odsutni i nepoznata boravišta postavio
privremenog zastup­nika, te je održao jedno ročište za glavnu raspravu.
Nakon podnošenja ustavne tužbe, sud je rješenjem utvrdio prekid postupka.

4.3. PONAŠANJE PODNOSITELJA USTAVNE TUŽBE
(TUŽENIKA U PARNIČNOM POSTUPKU)

Podnositelj ustavne tužbe, kao jedan od tuženika u postupku, nije pridonio
duljini postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
stvari. Naime, veliki broj tuženika koji sudjeluju u postupku su jednim manjim
dijelom otežali rad suda, međutim, navedeno ipak ne može opravdati nerazumno
dugo vođenje ovog parničnog postupka.

OCJENA USTAVNOG SUDA

5. Ustavni sud utvrđuje da je postupak u pravno relevantnom razdoblju trajao
preko šest (6) godina, što u postupku koji nije slo­že­ne pravne naravi ne
udovoljava zahtjevu suđenja u razumnom roku.
Navedeno uzimajući u obzir razdoblje potpune neaktivnosti suda od 1. kolovoza
2001. do podnošenja ustavne tužbe 29. srpnja 2005. Razdoblje neaktivnosti suda
nastavilo se i nakon podnošenja ustavne tužbe do 23. rujna 2005.
Slijedom navedenog, a imajući u vidu ukupnu duljinu postup­ka, neaktivnost suda,
kao i okolnost da podnositelj nije doprinio duljini postupka, Ustavni sud
utvrđuje da je povrijeđeno ustavno pravo podnositelja da zakonom ustanovljeni
neovisni i nepristrani sud u razumnom roku odluči o njegovim pravima i obvezama,
koje je zajamčeno člankom 29. stavkom 1. Ustava Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Starom Gradu dužan je dosta­viti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-3394/2005
Zagreb, 21. ožujka 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 40/2007-1369
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)